b"\n_START_ARTICLE_\nDipolog\n_START_SECTION_\nKasaysayan\n_START_PARAGRAPH_\nPinasinayaan ang Dipolog bilang isang ganap na bayan ng gobernador ng Lalawigang Moro John Pershing noong Hulyo 1, 1913, matapos maipatay\xc3\xb4 ang gusaling magsisilbing munisipyo ng naturang bayan. Itinalaga rin ni Pershing ang kauna-unahang alkalde ng bayan na si Pascual Martinez. _NEWLINE_Sa kasagsagan ng Ikalawang Digmaang Pandaigdig, inilipat ng tubong-Dipolog na Gobernador ng Zamboanga na si Matias Ranillo ang kabisera ng lalawigan ng Zamboanga mula Lungsod ng Zamboanga papuntang Dipolog. Nang masakop na ng puwersang Hapones ang kabayanan ng Dipolog, inilikas palay\xc3\xb4 ng kabayanan ang pamahalaang lalawigan patungo sa barrio ng Polanco. Noong Agosto 22, 1951, hinawalay sa Dipolog ang nasabi at ilan pang barrio upang maging hiwalay na mga bayan ng Polanco at Pi\xc3\xb1an._NEWLINE_Noong Enero 1, 1970, sa bisa ng Batas Republika 5520 naging lungsod ang bayan ng Dipolog.\n_START_SECTION_\nPamahalaan\n_START_PARAGRAPH_\nAng sistema ng pamahalaan ng Dipolog ay gaya ng iba pang pamahalaang lokal sa Pilipinas alinsunod sa Kodigo ng Pamahalaang Lokal. Bilang isang nakapaloob na lungsod ang mga ordinansang ipinapas\xc3\xa1 ng pamahalaang lungsod ay isinusumite sa Sangguniang Panlalawigan ng Zamboanga del Norte upang masuri kung ito'y tumatalima sa angkop nitong kapangyarihan.\n_START_SECTION_\nTagapagpaganap\n_START_PARAGRAPH_\nAng alkalde o punong-bayan ang siyang nasisilbing punong tagapagpaganap ng lungsod.\n_START_SECTION_\nTagapagbatas\n_START_PARAGRAPH_\nBinubuo ng Sangguniang Panlungsod ng Dipolog ng sampung regular na konsehal na halal at dalawang ex-officiong konsehal. Samantalang nagsisilbing tagapangulo ng Sangguniang Panlungsod ang bise-alkalde na siyang humahalili kapag nabakante ang posisyon ng alkalde."